Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 168/09/3306	Považská Bystrica, 30.10.2012
EEČ : 2-26-132-2012

U Z N E S E N I E

Trestná vec:	obvinený XXXXX 
Prečin:	Pokus prečinu porušovania práv k ochrannej známke, označeniu pôvodu výrobku a obchodnému menu podľa § 14 ods. 1,  281 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Považská Bystrica
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
dňa 10. februára 2009 asi o 13.30 h v bare zvanom „Dreváreň na Sládkovičovej ulici v Považskej Bystrici prítomným osobám ponúkal na predaj vŕtacie kladivá s príslušenstvom, neoprávnene označené slovným nápisom „HILTI, zhodným s medzinárodnou ochrannou známkou, ktorej majiteľom je spoločnosť XXXXX XXXXX napriek tomu, že vedel, že nejde o originálne výrobky ale len o napodobeniny,  
lebo o skutku obvineného bolo už právoplatne rozhodnuté iným cudzozemským orgánom príslušným na konanie o trestnom čine a toto rozhodnutie možno považovať za dostačujúce. 

Odôvodnenie:
Poverený príslušník OR PZ, Úradu justičnej a kriminálnej polície, odboru skráteného vyšetrovania XXXXX uznesením č. XXXXX zo dňa 10.02.2009  podľa § 199 ods. 1 Tr. por. začal trestné stíhanie vo veci prečinu porušovania práv k ochrannej známke, označeniu pôvodu výrobku a obchodnému menu podľa § 281 ods. 1 Tr. zák. a následne pod uvedeným číslom konania uznesením zo  dňa 23.03.2009 vzniesol XXXXX obvinenie za pokus prečinu porušovania práv  k ochrannej známke, označeniu pôvodu výrobku a obchodnému menu podľa § 14 ods. 1, § 281 ods. 1 Tr. zák.  v podstate na tom skutkovom základe ako je uvedené vo výrokovej časti tohto uznesenia.
 
Poverený príslušník  PZ  po zabezpečení dostupných dôkazov uznesením č. XXXXX zo dňa 04.12.2009  podľa § 228 ods. 2 písm. a/ Tr. por. trestné stíhanie  obv. XXXXX prerušil z dôvodu, že pre neprítomnosť obvineného nebolo možné vec náležite objasniť. Zároveň predložil spis prokurátorovi s podnetom na odovzdanie trestného konania do Rumunska, ktorého občanom obvinený bol, a na ktorého území sa aj trvalo zdržiaval. 

	Na základe žiadosti Okresnej prokuratúry Považská Bystrica adresovanej príslušnému kompetentnému úradu Rumunska, Prokuratúra pri Odvolacom súde v XXXXX XXXXX rozhodla o prijatí trestného konania vedeného voči XXXXX.
	
Po odovzdaní trestného konania voči obv. XXXXX, štátnemu občanovi Rumunska príslušnému kompetentnému orgánu Rumunska, rozhodol hlavný prokurátor Prokuratúry pri Súde v XXXXX XXXXX pod číslom XXXXX dňa 16. mája 2012 o ukončení trestného stíhania vedeného voči XXXXX uložením administratívnej sankcie - pokuty a nariadením zabavenia dvoch búracích kladív označených slovným nápisom „HILTI za účelom ich zničenia. 
		
	Z dôvodu potreby meritórneho rozhodnutia v predmetnej trestnej veci aj na území Slovenskej republiky, námestník okresnej prokurátorky v Považskej Bystrici uznesením sp. zn. XXXXX zo dňa 12.10.2012 podľa § 228 ods. 5 Tr. por. rozhodol o pokračovaní v trestnom stíhaní obv. XXXXX za vyššie uvedený prečin.  
	
	Podľa § 215 ods. 2 písm. b/ Tr. por. prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce. 

	Vzhľadom na uvedené skutočnosti, s konštatovaním, že rozhodnutie hlavného prokurátora  Prokuratúry pri Súde v XXXXX, XXXXX pod číslom XXXXX dňa 16. mája 2012 o ukončení trestného stíhania vedeného voči XXXXX uložením administratívnej sankcie - pokuty a nariadením zabavenia dvoch búracích kladív označených slovným nápisom „HILTI za účelom ich zničenia, možno považovať za dostačujúce, som rozhodol tak, ako je uvedené vo výroku tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Horváth
prokurátor